Document ID: 32006D0890

KOMMISSIONENS BESLUTNING
af 4. december 2006
om indgåelse på Det Europæiske Atomenergifællesskabs vegne af en rammeaftale om et multilateralt atommiljøprogram i Den Russiske Føderation og af protokollen om erstatningskrav, sagsanlæg og erstatning til rammeaftalen om et multilateralt atommiljøprogram i Den Russiske Føderation
(meddelt under nummer K(2006) 5219)
(2006/890/Euratom)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Atomenergifællesskab, særlig artikel 101, stk. 2, og
ud fra følgende betragtninger:
(1)
Kommissionen deltog på basis af forhandlingsdirektiver udstedt af Rådet ved afgørelse af 10. april 2000 i forhandlingerne med Den Russiske Føderation om en aftale om et multilateralt atommiljøprogram og en protokol om erstatningskrav, sagsanlæg og erstatning.
(2)
Der blev den 21. maj 2003 i Stockholm undertegnet en rammeaftale om et multilateralt atommiljøprogram i Den Russiske Føderation (MNEPR) sammen med protokollen om erstatningskrav, sagsanlæg og erstatning til rammeaftalen om et multilateralt atom- og miljøprogram i Den Russiske Føderation.
(3)
Rammeaftalen blev undertegnet af Det Europæiske Fællesskab, Det Europæiske Atomenergifællesskab, Norge, Sverige, Danmark, Finland, Belgien, Frankrig, Tyskland, Det Forenede Kongerige, Nederlandene og Rusland.
(4)
I rammeaftalen om et multilateralt atommiljøprogram i Den Russiske Føderation fastlægges en multilateral lovramme for nuklear-relaterede projekter, som vestlige lande gennemfører i Nordvestrusland, og sigtet med protokollen om erstatningskrav, sagsanlæg og erstatning er at finde en løsning på spørgsmål om erstatningsansvar i forbindelse med aktiviteter, der foretages i denne sammenhæng.
(5)
Programmet er udformet til at gøre det lettere at gennemføre projekter, som skal løse problemer vedrørende radioaktivt affald og brugt kernebrændsel og skrottede atomdrevne ubåde og isbrydere i Den Russiske Føderation. Programmet fokuserer hovedsageligt på Nordvestrusland, men i rammeaftalen er det fastsat, at programmet også kan gælde for projekter eller andre former for samarbejde på andre områder med nukleare aktiviteter, herunder nuklear sikkerhed, hvis parterne er enige herom.
(6)
Det bilaterale aftalememorandum, der blev undertegnet mellem Kommissionen for De Europæiske Fællesskaber og Den Russiske Føderation i 1995, om gennemførelsen af programmerne for faglig bistand inden for kernekraftsikkerhed, og som behandler spørgsmål om erstatningsansvar i forbindelse med kernekraft, vil ikke være gældende for projekter under det nye instrument for samarbejde om sikkerhed på det nukleare område.
(7)
Alle EU-medlemsstater, som har undertegnet rammeaftalen, har deponeret deres ratifikationsinstrumenter hos depositarerne, og den sidste medlemsstat var Det Forenede Kongerige, som ratificerede rammeaftalen i april 2006.
(8)
Det Europæiske Atomenergifællesskab er nu i stand til at indgå rammeaftalen om et multilateralt atommiljøprogram -
VEDTAGET FØLGENDE BESLUTNING:
Eneste artikel
1. Rammeaftalen om et multilateralt atommiljøprogram i Den Russiske Føderation og protokollen om erstatningskrav, sagsanlæg og erstatning til rammeaftalen om et multilateralt atommiljøprogram i Den Russiske Føderation indgås herved på Det Europæiske Atomenergifællesskabs vegne.
2. Teksten til rammeaftalen og protokollen dertil er knyttet til denne beslutning.
Denne beslutning er rettet til medlemsstaterne.
Udfærdiget i Bruxelles, den 4. december 2006.

Labels: 11
5
14
20
18
15